1.

predkladá v súvislosti s prebiehajúcimi rokovaniami o dohode o pridružení Rade, Komisii a Európskej službe pre vonkajšiu činnosť (ESVČ) tieto odporúčania: a) založiť angažovanie EÚ a prebiehajúce rokovania s Moldavskou republikou na jasnej perspektíve členstva v EÚ, a to v súlade s článkom 49 Zmluvy o EÚ, čo by malo ísť ruka v ruke s vykonávaním štrukturálnych reforiem, je cennou pákou pri realizovaní reforiem a nevyhnutným katalyzátorom verejnej podpory týchto reforiem; b) uplatňovať vo vzťahoch s Moldavskou republikou zásadu viac za viac a zásadu rozlišovania, a to na základe výsledkov a splnenia cieľov, ktoré Moldavská republika za posledné dva roky dosiahla; c) privítať stabilnú a intenzívnejšiu účasť Moldavskej republiky v prebiehajúcich rokovaniach o dohode o pridružení a o rôznych aspektoch spolupráce, okrem iného zahraničnej a bezpečnostnej politiky, spolupráce v oblasti energetiky, ľudských práv a obchodu, čo viedlo k úspešnému a včasnému uzatvoreniu väčšiny rokovacích kapitol; d) prijať opatrenia nevyhnutné na zabezpečenie toho, aby rokovania s Moldavskou republikou pokračovali súčasným rovnomerným tempom, zintenzívniť s týmto cieľom dialóg so všetkými politickými stranami a podnietiť dialóg medzi stranami v Moldavskej republike, vzhľadom na to, že politická stabilita krajiny je pre pokračovanie reformného procesu nevyhnutná; e) zabezpečiť, aby dohoda o pridružení bola komplexným a výhľadovým rámcom pre budúci rozvoj vzťahov s Moldavskou republikou v nadchádzajúcich rokoch; f) uvedomiť si silný vplyv spoločnej a koordinovanej podpory členských štátov, ktorú odráža činnosť Skupiny priateľov Moldavskej republiky; g) zdvojnásobiť úsilie o nájdenie udržateľného riešenia podnesterského konfliktu a s týmto cieľom počítať s výraznejším a priamejším zaangažovaním do politického urovnania podnesterského konfliktu, a to v súlade so zásadou zachovania územnej celistvosti Moldavskej republiky, ako aj prijať opatrenia zamerané na budovanie dôvery vrátane podpory medziľudských kontaktov a obchodných vzťahov, pričom sa zohľadní, že v súčasnosti nie je na území podnesterského regiónu nijaký konflikt; h) zabezpečiť, aby sa na plnenie proaktívnej úlohy EÚ v rámci rozhovorov 5 + 2 vyčlenil primeraný objem prostriedkov, najmä po ukončení mandátu osobitného zástupcu EÚ; i) naliehať na Ruskú federáciu, aby prijala konštruktívnejšie a pragmatickejšie opatrenia, ktoré by viedli k pokroku v rokovaniach a vytvorili by podmienky pre trvalé a celkové urovnanie konfliktu; j) zabezpečiť, aby sa dosah a účinky dohody o pridružení a najmä rozsiahlej a komplexnej zóny voľného obchodu vzťahovali na podnesterský región ako na neoddeliteľnú súčasť Moldavskej republiky; k) prijať opatrenia nevyhnutné na podporu Moldavskej republiky pri spĺňaní kritérií liberalizácie vízového režimu, k čomu by podľa možnosti malo dôjsť pred uzavretím dohody; l) informovať občanov Moldavskej republiky o dohode o pridružení a akčnom pláne týkajúcom sa liberalizácie vízového režimu s cieľom získať podporu pre program reforiem; m) zabezpečiť, aby rokovania o dohode o rozsiahlej a komplexnej zóne voľného obchodu začali do konca roku 2011 a zároveň posúdiť dosah dohody o rozsiahlej a komplexnej zóne voľného obchodu na moldavské hospodárstvo a príslušné vplyvy na spoločnosť a životné prostredie; n) privítať prijatie akčného plánu vykonávania kľúčových odporúčaní týkajúcich sa obchodu, ktorý vypracovala EÚ, bezodkladne otvoriť rokovania s Moldavskou republikou o rozsiahlej a komplexnej zóne voľného obchodu (DCFTA), ktorá sa má stať neoddeliteľnou súčasťou dohody o pridružení s cieľom podporiť plnú politickú a hospodársku integráciu Moldavskej republiky do EÚ a umožniť Moldavskej republike získať zahraničné investície a zvýšiť svoju produktivitu, aby sa zbavila svojej závislosti od remitencií a prešla na trhové hospodárstvo, ktoré bude vyvážať konkurencieschopné výrobky, uznávať však, že Moldavská republika by mala najprv preukázať, že je schopná prispôsobiť svoje právne a hospodárske štruktúry požiadavkám obchodnej integrácie do EÚ; o) vypracovať ambiciózny a spravodlivý plán rokovaní o DCFTA, ktorý bude zameraný na odstránenie prekážok dvojstranného obchodu a investovania, najmä právnych a regulačných rozdielov medzi technickými, sanitárnymi a fytosanitárnymi normami a ostatnými úlohami vo finančnom systéme Moldavskej republiky a jej právnych predpisoch v oblasti hospodárskej súťaže; privítať v tejto súvislosti víta pokrok, ktorý už dosiahla Moldavská republika v oblasti práva obchodných spoločností, ochrany spotrebiteľa, colnej politiky, hospodárskeho dialógu, finančných služieb, riadenia verejných financií a spolupráce v oblasti energetiky, ktoré sú súčasťou rokovaní o dohode o pridružení s EÚ; p) ponúknuť Moldavskej republike väčšiu podporu pri posilňovaní konkurencieschopnosti s cieľom využívať výhody, ktoré by rozsiahla a komplexná zóna voľného obchodu mohla poskytnúť; q) zdôrazňovať potrebu Moldavskej republiky v pokračovaní vo vnútroštátnych reformách, čím sa zlepšia podmienky pre podniky a investorov, a vyriešiť vnútorné problémy, ktoré narúšajú hospodárske a obchodné vzťahy s EÚ, napríklad skutočnosť, že krajina nemá prezidenta, a spor o Podnestersko; r) udržiavať silný tlak na moldavské orgány a naďalej ich podporovať v záujme toho, aby skonsolidovali reformy a dosiahli hmatateľný pokrok v boji proti korupcii, v reforme súdnictva a v oblasti trestného stíhania a policajných služieb, a to v prospech svojich obyvateľov; s) pomáhať moldavským orgánom, aby mohli dosiahnuť konkrétny pokrok pri odstraňovaní zlého zaobchádzania a mučenia zo strany orgánov presadzovania práva; t) zdôrazniť v dohode význam zásad právneho štátu, dobrej správy a boja proti korupcii a pokračovať v podpore reformy súdnictva ako jednej z priorít; oznámiť moldavskej vláde, že je žiaduce pokračovať v plnom, transparentnom a nestrannom prešetrovaní udalostí z apríla 2009, ktoré sa už vyšetrujú; u) zahrnúť štandardné podmienené ustanovenia o ochrane a presadzovaní ľudských práv odrážajúc najvyššie medzinárodné a európske normy a vychádzajúc s dialógu o ľudských právach medzi EÚ a Moldavskou republikou pri plnom využití rámca Rady Európy a OBSE a nabádať moldavské orgány, aby presadzovali práva menšín v súlade s Rámcovým dohovorom Rady Európy o národnostných menšinách a Chartou základných práv EÚ; v) podnecovať moldavské orgány, aby prijali komplexné a účinné antidiskriminačné právne predpisy, ktoré budú v súlade s právnymi predpismi EÚ a Chartou základných práv EÚ a budú sa niesť v rovnakom duchu; takáto legislatíva by mala okrem iného zahŕňať ustanovenia proti diskriminácii na základe sexuálnej orientácie; podporovať inštitucionalizáciu vzdelávacích programov na boj proti neznášanlivosti a diskriminácii a podporovať činnosť občianskej spoločnosti, ktorá je zameraná na podnecovanie vzájomného rešpektu a porozumenia a na boj proti neznášanlivosti v rodinách, spoločenstvách, školách a spoločenských kruhoch; w) zabezpečiť, aby presadzovanie hodnôt slobodných médií bolo v rámci prebiehajúcich rokovaní s Moldavskou republikou prioritou, a podnietiť moldavské orgány, aby posilňovali a podporovali nezávislosť médií, zabezpečili nestrannosť verejnoprávnych médií a podporovali pluralitné mediálne prostredie, ktoré zvýši transparentnosť rozhodovacieho procesu; podnecovať moldavské orgány, aby zabezpečili, že všetky zodpovedné agentúry v mediálnej oblasti budú spĺňať štandardy EÚ v súvislosti so slobodou a pluralitou prostriedkov mediálnej komunikácie; x) podnietiť Komisiu, aby pomáhala rozvíjať odvetvie nových médií a aby poskytla technickú podporu pre rozvoj širokopásmového internetu v Moldavskej republike; y) podnecovať moldavské orgány k tomu, aby prejavili jasnejšie odhodlanie zabezpečiť transparentné hospodárenie s verejnými financiami a skvalitnenie právnych predpisov v oblasti verejného obstarávania s cieľom zaistiť dobrú správu vecí verejných, rovnaký prístup a spravodlivú hospodársku súťaž; z) vziať na vedomie pozitívny vplyv autonómnych obchodných preferencií udelených Moldavskej republike v roku 2008 na vývoz tejto krajiny, vyjadrujúc poľutovanie nad skutočnosťou, že ich používaniu bránia rozdielne normy oboch strán; myslieť na to, že Moldavská republika musí aj naďalej podporovať rýchlejší hospodársky rozvoj a európsku integráciu; aa) zdôrazňovať potrebu transparentného podnikateľského prostredia a príslušnej reformy právnych predpisov, aby sa podporili priame zahraničné investície; ab) zdôrazniť v dohode veľký význam vykonávania a presadzovania právnych predpisov v oblasti duševného vlastníctva, a to vzhľadom na vysokú úroveň pirátstva a falšovania v súčasnosti; ac) nadviazať na konkrétne opatrenia, prijaté na základe protokolu k dohode o partnerstve a spolupráci medzi EÚ a Moldavskou republikou o účasti Moldavskej republiky na programoch a v agentúrach Spoločenstva, ktoré by sa mali odrážať aj v dohode o pridružení; ad) zabezpečiť, aby dohoda o pridružení odrážala najvyššie normy, pokiaľ ide o životné prostredie, zohľadňujúc okrem iného účasť Moldavskej republiky a na stratégii pre podunajskú oblasť a požadovať modernizáciu veľkých priemyselných zariadení, okrem iného aj tých, ktoré sa nachádzajú na pravom brehu rieky Dnester; opakovane zvážiť význam regionálnej spolupráce v čiernomorskej oblasti a aktívnej spoluúčasti Moldavskej republiky na politikách EÚ pre tento región, a to aj pokiaľ ide o prípadnú stratégiu EÚ pre oblasť Čierneho mora; ae) vzhľadom na význam znovuotvorenia železničnej trate medzi Kišiňovom a Tiraspolom pre hospodársky rozvoj preskúmať, aké ďalšie kroky sú potrebné na zlepšenie verejnej dopravy a zabezpečenie plynulej prepravy tovaru po krajine, a či by mohla poskytnúť asistenciu pomocná hraničná misia Európskej únie v Moldavsku a na Ukrajine (EUBAM); af) ešte vo väčšej miere podporiť vymedzenie celej hranice medzi Moldavskou republikou a Ukrajinou a preskúmať predĺženie mandátu pomocnej hraničnej misie EÚ, ktorého platnosť onedlho uplynie; ag) zabezpečiť, aby moldavské orgány prijali konkrétne opatrenia zamerané proti pašovaniu v krajine; ah) podporovať výraznejšiu reformu v energetickom sektore s cieľom posilniť energetickú bezpečnosť Moldavskej republiky, najmä prostredníctvom presadzovania energetických úspor a energetickej účinnosti a obnoviteľných zdrojov energie, diverzifikácie infraštruktúry a zapojenia Moldavskej republiky do regionálnych projektov EÚ, ako aj prostredníctvom presadzovania obnoviteľných zdrojov energie a znížiť náklady na energiu, ktoré sú trvalou príčinou vysokej úrovne inflácie; ai) pomáhať moldavským orgánom v ich úsilí spojiť moldavskú energetickú sieť s prepojenou elektrickou sieťou kontinentálnej Európy; aj) povzbudzovať a podporovať moldavské orgány v uspokojovaní potrieb 34,5 % obyvateľstva, ktoré žije v absolútnej alebo extrémnej chudobe; pomoc EÚ pre Moldavskú republiku mala lepšie odrážať túto skutočnosť a jej programy by mali byť zodpovedajúcim spôsobom preorientované; ak) zabezpečiť, aby sa hospodárska obnova odrazila na vytváraní pracovných miest a aby Moldavská republika pokračovala v približovaní k štandardom EÚ v oblasti zamestnanosti vrátane nediskriminácie, ochrany zdravia a bezpečnosti na pracovisku; al) upozorniť moldavské orgány na nutnosť liberalizovať služby leteckej dopravy, čo by malo významný vplyv na mobilitu moldavskej spoločnosti; am) zdôrazňovať prínosné viacnárodné iniciatívy vykonávané v rámci Východného partnerstva, predovšetkým komplexný program budovania inštitúcií a opatrenia v oblasti colnej spolupráce; an) poskytnúť Moldavskej republike dostatočnú finančnú a technickú podporu s cieľom zaistiť, aby krajina mohla splniť záväzky vyplývajúce z rokovaní o dohode o pridružení a jej plného vykonávania, prostredníctvom pokračovania v zabezpečovaní komplexných programov budovania inštitúcií a dohliadania na to, aby programy financovania EÚ odrážali tento cieľ; ao) zvýšiť pomoc a poskytovanie odborných vedomostí zo strany EÚ pre organizácie občianskej spoločnosti v Moldavskej republike, aby mohli zaistiť vnútorné monitorovanie a väčšiu zodpovednosť, pokiaľ ide o reformy a záväzky, na ktoré sa vláda podujala; ap) prijať jasné kritériá na vykonávanie dohody o pridružení a zabezpečiť monitorovacie mechanizmy vrátane poskytovania pravidelných správ Európskemu parlamentu; aq) vyzvať poradnú skupinu EÚ na vysokej úrovni pre Moldavskú republiku, aby pravidelne informovala Európsky parlament o svojej činnosti; ar) ďalej podporovať úzku spoluprácu s Východným partnerstvom a v rámci neho a zároveň pravidelne informovať Európsky parlament o pokrokoch v rámci tejto spolupráce; as) viesť konzultácie s Európskym parlamentom, pokiaľ ide o ustanovenia o parlamentnej spolupráci; at) nabádať negociačný tím EÚ, aby pokračoval v dobrej spolupráci s Európskym parlamentom a nepretržite poskytoval informácie o pokroku v súlade s článkom 218 ods. 10 ZFEÚ, ktorý stanovuje, že Európsky parlament je ihneď a v plnom rozsahu informovaný vo všetkých etapách konania;